Salomé Zourabichvili

Salomé Zourabichvili (etternavnet er også skrevet Zurabisjvili, Zurabishvili; georgisk: სალომე ზურაბიშვილი; født 18. mars 1953 i Paris) er en franskfødt georgisk diplomat og politiker. Etter en karriere i fransk utenrikstjeneste, var hun fra 2004 til 2005 utenriksminister i Georgia. I 2018 ble hun valgt til president, den første kvinnen i dette embetet i Georgia. Hun ble innsatt i presidentembetet 16. desember 2018.

Liv og virke

Bakgrunn 
Zourabichvili ble født i en georgisk innvandrerfamilie i Frankrike. Familien flyktet i 1921 etter at Georgias korte selvstendighetsperiode endte med sovjetrussisk invasjon. Niko Nikoladze var hennes oldefar, Ivane Zourabichvili hennes bestefar. Hélène Carrère d'Encausse (født Zourabichvili) er hennes søskenbarn.

Zourabichvili studerte ved Institut d'études politiques de Paris fra 1969 og fram til 1972. Fra 1972 til 1973 studerte hun ved Columbia University i USA.

Zourabichvili var gift med Janri Kachia (1939–2012).

Hun har georgisk og fransk som morsmål, taler engelsk og italiensk flytende og har grunnleggende ferdigheter i russisk og tysk.

Diplomatisk karriere for Frankrike 
I 1974 begynte hun på en karriere i fransk utenrikstjeneste. I tillegg til tjeneste ved utenriksdepartementet i Paris, har hun vært stasjonert i Italia (1974–1977), ved Frankrikes faste delegasjon til FN i New York (1977–1980), ved den franske ambassaden i Washington, D.C. i USA (1984–1988), ved Organisasjonen for sikkerhet og samarbeid i Europa i Wien (1988–1989), ved ambassaden i Tsjad (1990–1993) og ved de franske representasjonene til NATO og Den vesteuropeiske union i Brussel. I september 2003 ble hun Frankrikes ambassadør i Georgia.

Georgias utenriksminister 

Kort tid etter at hun ble Frankrikes ambassadør i Tbilisi, ga landets president Mikheil Saakasjvili henne georgisk statsborgerskap og utnevnte henne i mars 2004 til utenriksminister i Georgia. Som utenriksminister reformerte Zourabichvili departementet og forsøkte å etablere en mer profesjonell utenrikstjeneste. I mai 2005 fikk hun i stand en avtale med Russland om tilbaketrekking av russiske tropper fra georgisk territorium.

Zourabichvili kom imidlertid på kant med president Saakasjvili og protesterte mot hans forsøk på å motarbeide det diplomatiske arbeidet hun gjorde. Hun hadde også vansker med parlamentet, som la seg opp i utnevnelser av ambassadører. I oktober 2005 fjernet Saakasjvili henne fra utenriksministerposten.

Georgisk politikk og internasjonalt diplomati 

Zourabichvili gikk etter dette inn i georgisk politikk og etablerte i januar 2006 partiet Georgias veg. Partiet var fra 2007 til 2009 en del av opposisjonsalliansen som utfordret Forent nasjonal bevegelse. Zourabichvili gikk av som partileder i 2010.

Hun var deretter koordinator for ekspertpanelet FN oppnevnt i forbindelse med sanksjonene som var innført mot Iran på grunn av landets atomvåpenprogram. Zourabichvili representerte Frankrike i dette arbeidet.

Fra 2006 har Zourabichvili vært tilknyttet Institut d'études politiques de Paris (Sciences Po).

I 2013 ønsket Zourabichvili å stille som presidentkandidat, men ble avvist av valgkommisjonen på grunn av sitt dobbelte statsborgerskap. Ved parlamentsvalget i 2016 ble hun valgt som uavhengig kandidat støttet av Georgisk drøm – demokratisk Georgia fra valgkrets nr. 1 Mtatsminda i Tbilisi.

Presidentvalget i 2018 
I 2018 stilte Zourabichvili som uavhengig presidentkandidat. Kandidaturet ble støttet av Georgisk drøm – demokratisk Georgia. I den forbindelse frasa hun seg fransk statsborgerskap.

Blant de andre kandidater var Grigol Vashadze ansett som den viktigste konkurrenten. Begge kandidater ønsket medlemskap i EU og NATO for Georgia. Etter at 99 % av stemmene i første valgomgang var talt opp, ble det klart at Zourabichvili lå an til å få 38,66 % av stemmene og Vashadze 37,7 %. En andre valgomgang måtte til for å avgjøre hvem som blir president. Den 28. november 2018 vant Zourabichvili presidentvalgets avgjørende omgang med 59,5 % av stemmene, mot 40,5 % for rivalen Vashadze. Hun ble den første kvinne valgt til president i Georgia.

Tilhengere av Vashadze protesterte mot valgresultatet og mente det var rigget. Den internasjonale valgobservasjonen gjennomført av OSSE fant at valget var fritt og at det gjennomført på en god måte, men at kandidaten som ble støttet av regjeringen ble favorisert.

Zourabichvili ble innsatt i presidentembetet 16. desember 2018. Seremonien ble holdt i det gamle kongepalasset i Telavi i Kakheti-regionen øst i landet.

Utmerkelser 
Zourabichvili ble i 2003 ridder av den franske Æreslegionen.

Verk 
 Salomé Zourabichvili: Une femme pour deux pays, Paris: Grasset & Fasquelle, 2006
 Salomé Zourabichvili: Fermer Yalta, Paris: Institut d'Etudes de Sécurité, 2007
 Salomé Zourabichvili: La démocratisation en Géorgie à l'épreuve des élections, Paris: CERI, Sciences po, 2007
 Salomé Zourabichvili: Les cicatrices des nations. l'Europe malade de ses frontières, Paris: Bourin, 2008
 Salomé Zourabichvili: La tragédie géorgienne, 2003–2008, Paris: Grasset, 2009
 Salomé Zourabichvili: L'exigence démocratique. Pour un nouvel idéal politique, Paris: F. Bourin, 2011

Referanser

Eksterne lenker 
 

Georgiske presidenter
Franske ambassadører
ambassadører til Georgia
Personer fra Paris